

 **REPUBLIKA HRVATSKA**

 **VARAŽDINSKA ŽUPANIJA**

 **OPĆINA VIDOVEC**

Općinski načelnik

KLASA:372-01/24-01/004

URBROJ: 2186-10-02/1-24-01

Vidovec, 22. siječnja 2024.

Na temelju članka 44. i 48. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01, 106/03, 129/05, 109/07, 125/08, 36/09, 150/11, 144/12, 19/13, 123/17, 89/19 i 144/20) i članka 47. Statuta Općine Vidovec („Službeni vjesnik Varaždinske županije“ broj: 20/21), općinski načelnik dana 22. siječnja 2024. godine, donosi

**ODLUKU**

**O KORIŠTENJU PROSTORIJA ETNO KUĆE U DOMITROVCU**

**- KITEC**

**I. UVODNE ODREDBE**

**Članak 1.**

Ovom se Odlukom uređuju uvjeti i način korištenja prostorija etno kuće u Domitrovcu – Kitec (dalje u tekstu: etno kuća).

Pod korištenjem prostorija u etno kući podrazumijeva se korištenje konferencijske dvorane, sanitarnog čvora i kuhinje.

**Članak 2.**

Prostorije iz članka 1. stavka 2. ove Odluke daju se na korištenje sukladno uvjetima i načinu korištenja iz ove Odluke.

**II. NAČINI I UVJETI KORIŠTENJA PROSTORIJA U ETNO KUĆI**

**Članak 3.**

Prostorije iz članka 1. stavka 2. ove Odluke za potrebe organiziranja sastanaka, prezentacija, edukacija, tribina, održavanja kulturno umjetničkih programa i sličnih aktivnosti, bez naknade mogu koristiti:

- općinski dužnosnici, Općinsko vijeće Općine Vidovec, radna tijela Općine Vidovec te Jedinstveni upravni odjel Općine Vidovec,

- udruge s područja Općine Vidovec koje djeluju u interesu Općine Vidovec,

- oni korisnici za koje općinski načelnik procijeni da je korištenje prostorija u etno kući i aktivnosti koje korisnici u istima obavljaju u interesu Općine Vidovec i njezinih mještana.

**Članak 4.**

Korisnici iz članka 3. ove Odluke mogu koristiti prostorije u etno kući ukoliko podnesu pisani zahtjev za korištenje prostorija o kojem će odlučiti općinski načelnik zaključkom.

**Članak 5.**

Prostorije iz članka 1. stavka 2. ove Odluke za potrebe organiziranja sastanaka, prezentacija, edukacija, tribina, održavanja kulturno umjetničkih programa i sličnih aktivnosti, uz podnošenje zahtjeva općinskom načelniku mogu koristiti i ostali korisnici uz plaćanje naknade za korištenje.

**Članak 6.**

Općinski načelnik donosi zaključak o korištenju prostorija u etno kući kojim osobito uređuje :

- termin i svrhu korištenja prostorija,

- način primopredaje, prije i nakon korištenja prostorija,

- naknada nastale štete.

**III. IZNOS NAKNADE ZA KORIŠTENJE PROSTORIJA U ETNO KUĆI**

**Članak 7.**

Naknada za korištenje prostorija u etno kući iz članka 5. ove Odluke određuje se u iznosu od **80,00 EUR po danu.**

**Članak 8.**

Naplatu naknade za korištenje prostorija u etno kući obavljati će Jedinstveni upravni odjel Općine Vidovec na temelju zaključka općinskog načelnika ispostavljanjem računa korisniku prostorija.

Naknada za korištenje prostorija u etno kući uplaćuje se na žiro-račun Općine Vidovec temeljem ispostavljenog računa, prije samog korištenja prostorija.

U slučaju da naknada za korištenje prostorija u etno kući nije uplaćena prije samog korištenja uskratiti će se korištenje prostorija.

Ukoliko korisnik uplati naknadu za korištenje prostorija u etno kući, a nije u mogućnosti koristiti iste, naknada mu neće biti vraćena.

**Članak 9.**

Nakon donošenja zaključka o korištenju prostorija u etno kući, općinski načelnik i korisnici iz članka 3. i 5. ove Odluke sklapaju ugovor kojim osobito uređuju:

-termin i svrhu korištenja prostorija u etno kući,

-iznos naknade za korištenje i rok za plaćanje,

-način primopredaje, prije i nakon korištenja prostorija,

-naknada nastale štete.

**IV. PRIMOPREDAJA PROSTORIJA U ETNO KUĆI**

**Članak 10.**

Općinski načelnik imenuje osobu zaduženu za primopredaju prostorija u etno kući.

Osoba zadužena za primopredaju zapisnički predaje ključeve prostorija etno kuće korisniku.

Zapisnikom o primopredaji utvrđuje se stanje prostorija i opreme te inventara koji se daju na korištenje, a isti potpisuju korisnik i osoba zadužena za primopredaju.

Zapisnikom o primopredaji potvrđuje se da je korisnik prostorije preuzeo s opremom i inventarom u ispravnom stanju i određenom broju, te da su isti uredni i čisti.

Nakon korištenja korisnik vraća ključeve etno kuće putem zapisnika o primopredaji kojim osoba zadužena za primopredaju potpisom potvrđuje da je korisnik vratio prostorije u stanju u kakvom ih je preuzeo (urednom i čistom, s opremom i inventarom na broju).

Ukoliko korisnici iz članka 3. i članka 5. ove Odluke, ne vrate prostorije etno kuće u stanju u kojem su ih preuzeli, odnosno ukoliko je nastala šteta, Općina Vidovec će zapisnikom utvrditi istu, otkloniti nastalu štetu te ispostaviti račun korisniku prostorija čijim plaćanjem korisnik nadoknađuje nastalu štetu.

**V. ZAJEDNIČKE ODREDBE**

**Članak 11**.

Ako se za istovremeno korištenje prostorija u etno kući pojavi više zainteresiranih korisnika, prednost će imati korisnik koji je prije podnio zahtjev.

 **VI. PRIJELAZNE I ZAVRŠNE ODREDBE**

**Članak 12.**

 Ovom Odlukom stavlja se van snage Odluka o korištenju prostorija etno kuće u Domitrovcu – KITEC, KLASA:372-03/20-01/05, URBROJ: 2186/10-02/1-20-01 od 28. veljače 2020. godine.

**Članak 13.**

Ova Odluka stupa na snagu danom donošenja.

Općinski načelnik

Bruno Hranić